સૂત્રોએ કહ્યું હતું કે સરકારે વિવિધ મુદ્દે રિઝર્વ બેન્કને આરબીઆઈ એક્ટની કલમ 7 હેઠળ ઓછામાં ઓછા ત્રણ પત્ર મોકલ્યા હતા. આ કલમ હેઠળ રિઝર્વ બેન્કને સરકાર જાહેર હિતમાં કોઈપણ આદેશ કરી શકે છે. સરકાર અને આરબીઆઈ વચ્ચે ઘર્ષણનું મુખ્ય કારણ સરકારી બેન્કોનું નબળું સંચાલન, બજારમાં નાણાકીય તરલતાનું સંકટ અને પાવર સેક્ટરમાં એનપીએ હતું. એક સમયે તો આરબીઆઈના ગવર્નર ઉર્જિત પટેલનાં રાજીનામાની પણ તીવ્ર અટકળો વહેતી થઈ ગઈ હતી. ત્યારબાદ નાણા મંત્રાલયે કહ્યું હતું કે આરબીઆઈ એક્ટના માળખામાં રહીને રિઝર્વ બેન્કની સ્વાયત્તતા જરૂરી છે. હવે આગામી 19મીએ રિઝર્વ બેન્કની બેઠક છે, જેમાં આ તમામ મુદ્દે ચર્ચા થશે અને ઉકેલ લાવવા પ્રયાસ કરાશે.